Plaasmoord in Barkly-Oos: Drie verdagtes in die hofTwee mans en ŉ vrou wat van die moord op Sarel Pretorius, ŉ boer van Barkley-Oos, beskuldig word, het Dinsdag in dié dorp se landdroshof verskyn. “Die saak teen Bongani Nojokwe (31), Vumile Dingalibala (28) en Thandeka Mthiyane (33) is tot 30 Januarie uitgestel sodat hulle formeel kan aansoek doen om borgtog,” het kapt. Ursula Roelofse, woordvoerder van die polisie in die Oos-Kaap, gesê. Ondersoekbeamptes het die mans in Gauteng opgespoor ná ŉ intensiewe soektog. Pretorius is verlede Dinsdag op sy plaas Rooipoort vermoor. Sy vrou was in die badkamer toegesluit. “Die ondersoekspan het ononderbroke gewerk en leidrade gevolg wat Saterdag uiteindelik tot die inhegtenisneming van twee verdagtes in Hillbrow, Gauteng, gelei het,” het die provinsiale polisiekommissaris Celiwe Binta gesê. Mthiyane het saam met die twee mans in die hof verskyn, aangesien sy glo ŉ medepligtige is. Sy is van Gauteng en word aan die plaasmoord verbind, het Roelofse gesê. Die polisie het tydens die inhegtenisneming beslag gelê op R74 000 kontant en twee 9mm-pistole.